Namibijo (Republika Namibije, ang. "Republic of Namibia", afrik. "Republiek van Namibië", miym "Republik Namibia") – państwo we połedniowyj Africe, nad Atlantycki Ôceanym (mo 1572 brzygowyj lynije). Granica mo s Angolōm, Botswanōm, RPA, Zambijōm a Zimbabwe. Downi kraj bōł mianowany "Połedniowo-Zachodnio Afrika". S anfanga zasiedlōno bez Buszmynōw a Hotyntotōw. Skiż trudno dostympnych brzygōw a niygościnnygo, skalistygo a pustynnygo lōndu, bez dugszy czas ômijano ôd Ojropejcykōw. Piyrsze ojropejske posiadłości założyli sam Niiderlandczyki we XVIII stoleciu (Wielorybio Zatoka a Wyspa Halifax). Ôd 1884 ôstała miymiyckōm kolōnijōm pode mianym Miymiecko Połedniowo-Zachodnio Afrika. We 1915 zajōno bez armijo RPA, niyskorzi, we 1920, ôstała jeji mandatowym terytoryjōm. We 1959 powstało SWAPO, kere bōło ôrganizacyjōm walczōncōm ô niypodległość lo Namibije. We 1968 Ôrganizacyjo Zjydnoczōnych Norodōw pōmiyńōła miano kraju na Namibijo a ôdebrała RPA mandat do kōntroli nad Namibijōm. RPA niy uznała tyj decyzyje a durch Namibijo ôkupowała, aże po 1990 rok.